ဗဟိုမိုဘိုင်းစက်ပစ္စည်း သက်သေခံမှတ်ပုံတင်စနစ်

**ဗဟိုမိုဘိုင်းစက်ပစ္စည်း သက်သေခံစနစ်** (အင်္ဂလိပ်: Central Equipment Identity Register; အတိုကောက် **CEIR**) ဆိုသည်မှာ မိုဘိုင်းဖုန်းများနှင့် အခြားဆက်သွယ်ရေးစက်ပစ္စည်းများ၏ ထူးခြားသောအမှတ်အသားနံပါတ်များ (GSM ကွန်ရက်အတွက် IMEI နှင့် CDMA ကွန်ရက်အတွက် MEID) ကို စုစည်းသိမ်းဆည်းထားသည့် ဗဟိုဒေတာဘေ့စ် (Database) တစ်ခုဖြစ်သည်။ ဤစနစ်ကို အဓိကအားဖြင့် ခိုးယူခံရသော ဖုန်းများကို အသုံးပြု၍မရအောင် ပိတ်ပင်ရန်၊ တရားမဝင်တင်သွင်းမှုများကို ထိန်းချုပ်ရန်နှင့် အခွန်အခများ မှန်ကန်စွာရရှိစေရန် ရည်ရွယ်၍ အသုံးပြုကြသည်။

## လုပ်ဆောင်ချက်နှင့် အမျိုးအစားများ 
CEIR စနစ်သည် မိုဘိုင်းစက်ပစ္စည်းများ၏ IMEI နံပါတ်များကို အခြေခံ၍ အောက်ပါစာရင်း (၃) မျိုးဖြင့် ခွဲခြားသတ်မှတ်လေ့ရှိသည် -

# အဖြူရောင်စာရင်း (White List): ဆက်သွယ်ရေးကွန်ရက်အတွင်း အသုံးပြုခွင့်ရှိသော၊ စံချိန်စံညွှန်းကိုက်ညီပြီး တရားဝင်မှတ်ပုံတင်ထားသည့် စက်ပစ္စည်းများ။
# အမည်းရောင်စာရင်း (Black List): ဆက်သွယ်ရေးကွန်ရက် အသုံးပြုခွင့်ကို ပိတ်ပင်ထားသော စက်ပစ္စည်းများ (ဥပမာ- ခိုးယူခံထားရခြင်း သို့မဟုတ် တရားမဝင်ခြင်း)။
# အညိုရောင်စာရင်း (Grey List): အဖြူရောင် သို့မဟုတ် အမည်းရောင်စာရင်းထဲ ထည့်သွင်းရန် ဆုံးဖြတ်နေဆဲဖြစ်သော သို့မဟုတ် စောင့်ကြည့်စစ်ဆေးနေဆဲဖြစ်သော စက်ပစ္စည်းများ။

## မြန်မာနိုင်ငံရှိ CEIR စနစ် 
မြန်မာနိုင်ငံတွင် မိုဘိုင်းဖုန်းသုံးစွဲသူများ စံချိန်စံညွှန်းမီသော စက်ပစ္စည်းများ အသုံးပြုနိုင်ရန်နှင့် နိုင်ငံတော်သို့ ကျသင့်အခွန်များ ရရှိစေရန်အတွက် ၂၀၂၆ ခုနှစ်၊ မတ်လ ပထမပတ်မှစတင်၍ CEIR စနစ်ကို အကောင်အထည်ဖော် ဆောင်ရွက်ခဲ့သည်။

### အဓိကသတ်မှတ်ချက်များ 
* ၂၀၂၆ ခုနှစ်၊ မတ်လ (၃၁) ရက်နေ့မတိုင်မီ ပြည်တွင်းဆက်သွယ်ရေးကွန်ရက်များ (MPT, ATOM, U9, Mytel) ၏ SIM ကတ်ထည့်သွင်း အသုံးပြုနေသော ဖုန်းများကို အခွန်ပေးဆောင်ရန်မလိုဘဲ ခွင့်ပြုစာရင်း (Whitelist) ထဲသို့ အလိုအလျောက် ထည့်သွင်းပေးမည်ဖြစ်သည်။
* ကုမ္ပဏီများအနေဖြင့် လုပ်ထုံးလုပ်နည်းနှင့်အညီ လိုင်စင်လျှောက်ထားပြီး အခွန်ပေးဆောင်မှသာ CEIR စနစ်တွင် မှတ်ပုံတင်နိုင်မည်ဖြစ်သည်။
* ၂၀၂၆ ခုနှစ်၊ ဧပြီလ (၁) ရက်နေ့နောက်ပိုင်း ခွင့်ပြုစာရင်းတွင် မပါဝင်သော ဖုန်းများကို စတင်အသုံးပြုချိန်မှ ရက်ပေါင်း (၃၀) အတွင်း ယာယီအသုံးပြုခွင့်ပေးမည်ဖြစ်ပြီး၊ သတ်မှတ်ကာလအတွင်း အခွန်နှင့် ဒဏ်ကြေးများပေးဆောင်မှသာ ဆက်လက်အသုံးပြုနိုင်မည်ဖြစ်သည်။
* သုံးစွဲသူများသည် www.ceir.gov.mm ဝက်ဘ်ဆိုက်မှတစ်ဆင့် အွန်လိုင်းစနစ်ဖြင့်လည်းကောင်း၊ နယ်စပ်နှင့် အင်တာနက်ခက်ခဲသောဒေသများတွင် ပြည်တွင်းအခွန်များဦးစီးဌာန သို့မဟုတ် အကောက်ခွန်ရုံးများတွင်လည်းကောင်း အခွန်ပေးဆောင်နိုင်သည်။

### တုံ့ပြန်မှုများ 
Myanmar Internet Project မှ CEIR စနစ် ထုတ်ပြန်မှုနှင့် ပတ်သက်၍ အဆိုပါစနစ်ကြောင့် သုံးစွဲသူများ၏ တည်နေရာကို ခြေရာခံနိုင်သည့် အန္တရာယ်ကြီးမားလာခြင်း၊ ပြည်သူလူထုအား အစုလိုက်အပြုံလိုက် စောင့်ကြည့်ရန် လွယ်ကူလာခြင်း၊ သီးခြားပုဂ္ဂိုလ် သို့မဟုတ် အုပ်စုများကို ပစ်မှတ်ထား ပိတ်ဆို့ရန် လွယ်ကူခြင်း၊ မိုဘိုင်းဖုန်းအတွင်းသို့ ထိန်းချုပ်ဝင်ရောက်ခံရနိုင်ခြေ မြင့်မားခြင်းနှင့် ဒေတာဘေ့စ်များသည် ဟက်ကာများ၏ တိုက်ခိုက်မှုခံရနိုင်သော ပစ်မှတ်များ ဖြစ်လာနိုင်ခြင်း စသည့် စိုးရိမ်ဖွယ်ရာအချက်များ ပါဝင်ကြောင်း တုံ့ပြန်ချက်တစ်ရပ်ကို ရေးသားထုတ်ပြန်ခဲ့သည်။

## နည်းပညာပိုင်းဆိုင်ရာ နောက်ခံ 
မူလက CEIR စနစ်ကို GSMA (GSM Association) မှ ခိုးယူခံရသော ဖုန်းများကို ကမ္ဘာတစ်ဝန်းရှိ အော်ပရေတာများအားလုံးက ပူးပေါင်းပိတ်ပင်နိုင်ရန် ရည်ရွယ်ထုတ်လုပ်ခဲ့ခြင်းဖြစ်သော်လည်း နောက်ပိုင်းတွင် နိုင်ငံအလိုက် ဆက်သွယ်ရေးထိန်းသိမ်းရေးအဖွဲ့များ (Regulators) က မိမိတို့နိုင်ငံ၏ ဥပဒေ၊ အခွန်စနစ်များနှင့်အညီ သီးခြားစီမံခန့်ခွဲသော အမျိုးသားအဆင့် CEIR စနစ်များကို တည်ထောင်လာကြရာတွင် အော်ပရေတာတစ်ခုချင်းစီ၏ ကွန်ရက်၌ ဖုန်းကို တိုက်ရိုက်စစ်ဆေးပိတ်ပင်သည့် Equipment Identity Register (EIR) နှင့် နိုင်ငံအတွင်းရှိ အော်ပရေတာအားလုံး၏ ဒေတာများကို ဗဟိုမှ စုစည်းထိန်းချုပ်သည့် Central EIR (CEIR) ဟူ၍ စနစ်နှစ်မျိုး ပေါင်းစပ်အလုပ်လုပ်ကြပါသည်။

## ကိုးကား 
ကဏ္ဍ:ဒေတာဘေ့စ်
ကဏ္ဍ:ဥပဒေစည်းမျဉ်း
ကဏ္ဍ:ဝိုင်ယာလက်
ကဏ္ဍ:လက်ကိုင်ဖုန်း